CELEX: 62016CN0195
Language: hu
Date: 2016-04-07 00:00:00
Title: C-195/16. sz. ügy: Az Amtsgericht Kehl (Németország) által 2016. április 7-én benyújtott előzetes döntéshozatal iránti kérelem – I

18.7.2016   
            
            
               HU
            
            
               Az Európai Unió Hivatalos Lapja
            
            
               C 260/17
            
         Az Amtsgericht Kehl (Németország) által 2016. április 7-én benyújtott előzetes döntéshozatal iránti kérelem – I
   (C-195/16. sz. ügy)
   (2016/C 260/22)
   Az eljárás nyelve: német
   
      A kérdést előterjesztő bíróság
   
   Amtsgericht Kehl
   
      Az alapeljárás felei
   
   
      Felperes: I
   
      Az előzetes döntéshozatalra előterjesztett kérdések
   
   
               1)
            
            
               Úgy kell-e értelmezni az Európai Unió jogát, és különösen a vezetői engedélyekről szóló, 2006. december 20-i 2006/126/EK európai parlamenti és tanácsi irányelv (1) (a továbbiakban: a vezetői engedélyekről szóló harmadik irányelv) 2. cikkét, vagy az Európai Unió működéséről szóló szerződés (a továbbiakban: EUMSZ) 18., 21., 45., 49. és 56. cikkét, hogy az említett joggal ellentétes az olyan tagállami szabályozás, amely megtagadja a más tagállamban megszerzett járművezetési engedély elismerését, különösen ha e járművezetési engedély megszerzésére a vezetői engedélyekről szóló harmadik irányelv rendelkezései alapján került sor?
            
         
               2)
            
            
               Úgy kell-e értelmezni az Európai Unió jogát, és különösen a vezetői engedélyekről szóló harmadik irányelv 2. cikkét, vagy az EUMSZ 18., 21., 45., 49. és 56. cikket, hogy az említett joggal ellentétes az olyan tagállami szabályozás, amely megtagadja a vezetői engedélyekről szóló harmadik irányelv rendelkezései alapján más tagállamban megszerzett járművezetési engedély jogosultja részére az említett tagállam által kiállított igazoló okmány elismerését, még ha e tagállam időben és a saját területére korlátozta is az említett igazoló okmány érvényességét, és még ha ezen igazoló okmány ezen túlmenően nem felel is meg a vezetői engedélyekről szóló harmadik irányelv szerinti vezetői engedély mintára vonatkozó előírásoknak?
            
         
               3)
            
            
               Az első kérdésre adott nemleges válasz esetén: Úgy kell-e értelmezni az Európai Unió jogát, és különösen a vezetői engedélyekről szóló harmadik irányelv 2. cikkét, vagy az EUMSZ 18., 21., 45., 49. és 56. cikket, hogy az említett joggal ellentétes az olyan tagállami szabályozás, amely a gépi meghajtású jármű vezetését vétségként büntetőjogi szankcióval rendeli büntetni, mert a vezető nem jogosult járművezetésre, jóllehet e vezető más tagállamban járművezetési engedélyt szerzett a vezetői engedélyekről szóló harmadik irányelv rendelkezései alapján, ezt azonban nem tudja igazolni a vezetői engedélyekről szóló harmadik irányelv szerinti vezetői engedély mintának megfelelő igazoló okmánnyal?
            
         
               4)
            
            
               A második kérdésre adott nemleges válasz esetén: Úgy kell-e értelmezni az Európai Unió jogát, és különösen a vezetői engedélyekről szóló harmadik irányelv 2. cikkét vagy az EUMSZ 18., 21., 45., 49. és 56. cikket, hogy az említett joggal ellentétes az olyan tagállam szabályozása, amelyben a vezetői engedélyt kérelmező részére rendszerint közvetlenül a gyakorlati járművezetői vizsga letételét követően kiállítják a végleges vezetői engedélyt, ha e szabályozás a gépi meghajtású jármű vezetését szabálysértésként pénzbírsággal rendeli szankcionálni, mert a vezető, aki más tagállamban járművezetési engedélyt szerzett a vezetői engedélyekről szóló harmadik irányelv rendelkezéseinek megfelelően, járművezetéskor nem tart magánál a járművezetési jogosultságát igazoló végleges vezetői engedélyt, mivel e tagállamnak a vezetői engedély kiállítására irányuló eljárását jellemző, a vezető által nem befolyásolható sajátosságok miatt még nem állítottak ki részére ilyen vezetői engedélyt, ahelyett azonban járművezetéskor magánál tartja a járművezetési engedély megszerzéséhez szükséges feltételek fennállását tanúsító hatósági igazolást?
            
         
      (1)  HL L 403., 18. o.